РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/9-17

20. јануар 2017. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 19. ЈАНУАРА 2017. ГОДИНЕ

Седница је почела у 11,15 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Радован Јанчић, Арпад Фремонд, Марјана Мараш, мр Марко Миленковић и проф. др Миладин Шеварлић, као и Звонимир Ђокић (заменик Јасмине Обрадовић), Горан Богдановић (заменик Мирослава Алексића) и Драган Јовановић, заменици чланова Одбора.

 Седници нису присуствовали чланови Одбора: Јасмина Обрадовић, Марко Гавриловић, Мирослав Алексић, Горан Јешић, Нада Лазић и Ненад Божић.

 Седници је присуствовао представник Министарства пољопривреде и заштите животне средине: Жељко Радошевић, државни секретар; др Новица Младенов, Институт за ратарство и повртарство у Новом Саду као и представници средстава јавног информисања.

Одбор је већином гласова (12 за, 1 није гласао) усвојио следећи

**Д н е в н и р е д**

1. Утицај мразева на стање усева и ублажавање последица;
2. Разно.

Пре преласка на разматрање прве тачке дневног реда усвојени су записници шесте, седме и осме седнице Одбора, које су одржане 14. новембра, 12. и 15. децембра 2016. године, у тексту у коме су и предложени. (12 за, 1 није гласао ).

 Прва тачка дневног реда – **Утицај мразева на стање усева и ублажавање последица**

У уводним напоменама,Маријан Ристичевић је истакао да је у Војводини, за разлику од остатка Србије, било неколико дана са јаким мразом, без снежног покривача, што је довело до оштећења усева, пре свега пшенице.

 Др Новица Младенов нагласио је да је ове године посејано нешто мање пшенице, за неких 10-12% него што је уобичајено. Оптимални рок за сетву пшенице је од 1-25. октобра, а неки проширени рок до 5. новембра, све после тога представља ризик за усеве. Такође, рекао је да ниске температуре које су достизале и –15 степени Целзијуса у току јануара, неће утицати на стање усева и оставити последице на сетву. По његовим речима, услови за каљење пшенице били су готово идеални и да разлога за бригу нема, јер је пшеница у фази клијања отпорна на ниске температуре, пошто се биљка храни из зрна, а најосетљивија је када почне да се храни преко корена, али да и тада биљка може да издржи мразеве. Ризик за усев би био велики једино када би температура нагло порасла, и пшеница почела да клија, а потом поново нагло опала, што би довело до уништавања плода. Што се тиче других ратарских усева, не треба очекивати веће штете, сем евентуално код уљане репице. Неке посебне мере заштите од мраза, осим ових природних (снежни покривач, поштовање оптималних рокова сетве и др.) се не примењују.

 Жељко Радошевић истакао је да Министарство активно прати стање усева и да редовно добија недељне извештаје стручних служби. Такође, рекао је да је посејано мање пшенице, у односу на прошлу годину, што је последица касне жетве, али да је засејано преко 500.000 хектара, и да има довољно резерви и за извоз, који се тренутно не одвија у пуном капацитету због залеђених река.

 Одбор је већином гласова (10 за, 2 није гласало), донео следећи

 З а к љ у ч а к

 Одбор процењује да, за сада, нема никаквих опасности ни штета на јесењим усевима и препоручује прихрану и негу усева у наредном периоду, ради постизања максималних приноса.

 Друга тачка дневног реда – **Разно**

 Проф. др Миладин Шеварлић предложио је да Министарство склапа уговоре са осигуравајућим кућама, по питању осигурања накнаде штета, за све мере које су у склопу програма аграрне и руралне политике у Србији, односно, као што је тренутно случај, да се не врши осигурање само појединих накнада штета. Такође, Маријан Ристичевић предложио је да се на некој од наредних седница разматра питање осигуравајућих кућа.

У дискусији су учествовали народни посланици: Маријан Ристичевић, проф. др Миладин Шеварлић и Милија Милетић.

Пошто других питања и предлога није било, седница је закључена у 12,30 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић